14. ΑΝΑΓΚΑΣΤΙΚΟΣ ΝΟΜΟΣ της 19/19 Νοεμ. 1935 (ΦΕΚ Α΄ 568) Περί ατελούς εισαγωγής μηχανημάτων δια τας ανάγκας εκμεταλλεύσεων Δημοσίων Μεταλλείων. Άρθρ.1.-Οι ανάδοχοι εκμεταλλεύσεως Δημοσίων Μεταλλείων δικαιούνται εις ατελή εκ του εξωτερικού εισαγωγήν μηχανημάτων χρησιμοποιηθησομένων δι’ εγκαταστάσεις εκμεταλλεύσεως των μεταλλείων τούτων. Η ατέλεια αύτη χορηγείται κατόπιν γνωματεύσεως του Συμβουλίου Μεταλλείων και βάσει εγκριτικής Διαταγής του Υπουργείου των Οικονομικών περί του είδους και του ποσού των εισακτέων ως άνω μηχανημάτων. Άρθρ.2.-Πάσα αποκόμισις των ούτω ατελώς εισαγομένων μηχανημάτων και υλικών εκ της περιοχής του Μεταλλείου απαγορεύεται αν μη προηγουμένως καταβληθή ο κατά την εποχήν της εισαγωγής αυτών κεκανονισμένος εισαγωγικός δασμός. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 